**HOTUBA YA KATIBU MTENDAJI WA TUME SHERIA KATIKA WARSHA YA KUJADILI UMUHIMU WA TAFITI KATIKA MABORESHO YA SHERIA TANZANIA TAREHE 21 AGOSTI, 2024 – JIJINI DODOMA.**

Mhe**. Prof. Palamagamba Kabudi,** Waziri wa katiba na Sheria;

Mhe. Mwanasheria Mkuu wa Serikali, **Hamza Johari**;

Mhe.Jaji wa Mahakama ya Rufani, **Winifrida Beatrice Korosso;**

Mhe. Wakili Mkuu wa Serikali, **Dr Ally Possi;**

Waheshimiwa Majaji wa Mahakama Kuu ya Tanzania mliopo;

Mwenyekiti wa Tume ya Kurekebisha Sheria Tanzania;

Prof.Hamud Majamba Mhadhiri wa ChuoKikuu Cha Dar es Salaam na Mhariri wa The LawReformer Journal;

Wahesh. Makamishana wa Tume ya Kurekebisha Sheria Tanzania;

Menejimenti na Watumishi wa Tume ya Kurekebisha Sheria Tanzania;

Wakuu wa Vitengo vya Sheria katika Wizara zote;

Wanahabari;

Wageni waalikwa;

Mabibi na Mabwana.

**UTANGULIZI**

Kwanza kabisa napenda kuchukua fursa hii kumshukuru Mwenyezi Mungu mwingi rehema kwa kutuwezesha kukutana hapa leo tukiwa na afya njema. Kwa niaba ya Menejimenti na watumishi wote wa Tume ya Kurekebisa Sheria, nakushukuru Mhe.Waziri wa Katiba na Sheria kwa kukubali mwaliko na kuwa mgeni rasmi na kuungana nasi katika warsha hii adhimu yenye mada inayohusu Umuhimu wa tafiti katika maboresho ya Sheria Tanzania ililoandaliwa na Tume ya Kurekebisha Sheria Tanzania.

Nichukue Wasaa huu pia kukupongeza wewe binafsi Mhe. Mwanasheria Mkuu wa Serikali, Katibu Mkuu na Naibu Katibu Mkuu kwa kuaminiwa na Mhe. Rais wa Jamhuri ya Muugano wa Tanzania na kuteuliwa kwa nafasi ya kuongoza Wizara yetu Mwenyenzi Mungu Awalinde. Ninashukuru pia kwa waalikwa wote kuweza kushiriki warsha hii muhimu kwa maendeleo la Taifa letu.

**Mheshimiwa Mgeni Rasmi**, Tume ya Kurekebisha Sheria Tanzania imeanzishwa na Sheria ya Tume ya Kurekebisha Sheria, Sura 171. Tume imeanza kazi rasmi tarehe 21Oktoba,1983. Tume ina majukumu makuu matatu. Moja,kufanya mapitio(review) ya sheria zote za Jamhuri ya Muungano wa Tanzania na kutoa mapendekezo ya kurekebisha sheria hizo ili ziakisi mabadiliko yanayotokea katika jamii katika nyanja za kisiasa, kiuchumi, kijamii na kiteknolojia,pili kufanya tathmini ya utekelezaji ili kubaini kama madhumuni ya kutungwa kwa sheria yamefikiwa, na tatu, kutoa elimu ya sheria kwa umma ili kuuhabarisha umma maendeleo ya sheria.

**Mheshimiwa Mgeni Rasmi,** Tumekutana hapa ni kwa ajili ya kujadili umuhimu wa Tafiti katika utungaji wa marekebisho ya sheria. Kuhusiana na nafasi ya Tume Kwenye Mabadiliko Ya Sheria na umuhimu wa tafiti katika maboresho ya sheria Tanzania -;

* Utafiti wakati wa kutunga sheria ni jambo muhimu sana kwa kuwa unawezesha vyombo vya maamuzi kuwa Taarifa za kutosha na ufahamu wa eneo linalotungiwa sheria.
* Unaiwezesha Serikali kutambua athari zitakazotokana na mabadiliko ya sheria katika uchumi, jamii na sheria nyingine zilizopo.
* Utafiti unaiwezesha Serikali kufahamu mahitaji halisi ya jamii katika wakati husika, hatua hii inasaidia utekelezaji wa malengo ya kutungwa kwa sheria kufikiwa kwa ufanisi.
* Utafiti unafanywa Tume, unaambatana na mapitio ya mifumo na mapendekezo ya kiutendaji, kwa kuwa wakati mwingine upungufu unakuwa kwenye utendaji (enforcement) na sio kwenye sheria. Hivyo, mapendekezo yanasaidia katika kuwezesha Serikali kufanya maamuzi ikiwa inazo taarifa za kutosha.

**DHUMUNI YA WARSHA**

**Mheshimiwa Mgeni Rasmi**, Dhumuni ya warsha hii kuwakutanisha wadau wetu hususan katika sekta tunazozihudumia ili pamoja na masuala mengine, uweze kuzindua ***The Law Reformer*** ***Journal***  toleo la mwaka 2024 pamoja kujadiliana juu ya umuhimu wa tafiti katika maboresho ya Sheria nchini Tanzania.

**Mheshimiwa Mgeni Rasm**i, pia katika warsha hii kuna zoezi la kuzindua *The Law Reformer Journal* ambalo dhumuni lake ni kutengeneza jukwaa la fursa kwa watu mbalimbali kujadiliana na kutoa maoni kuhusu masuala muhimu ya kitaifa na kimataifa. Sambamba na hilo, lengo lingine ni kubaini ombwe lililopo katika sheria za nchi na kupendekeza marekebisho. Uzinduzi wa *The Law Reformer Journal* ni hatua kubwa ambayo Tume imepiga baada ya kupita miaka takribani kumi tangu kuzinduliwa kwa *The Law Reformer Journal ya* mwaka *2013.*Nichukue fursa hii adhimu kutoa shukrani zangu za pekee kwa Prof. Majamba ambae Mhariri Mkuu wa *The Law Reformer Journal* kwa jitihada na kazi yake nzuri aliyofanya kwa kushirikiana na wahariri wengine katika kukamilisha journal *hii.*

Katika kuibua mijadala utakaoweza kutusaidia kufahamu umuhimu wa utafiti katika maboresho ya sheria umuhimu wake katika uchumi, kwenye warsha hii mada zitawasilishwa kwa njia mbalimbali kutoka kwa wadau wa tafiti za Sheria nchini, mada hizo ni,;

* Nafasi/umuhimu wa ***The Law Reformer Journal*** katika maboresho ya Sheria;
* Majukumu ya Tume ya Kurekebisha Sheria Tanzania;

Kupitia kazi zote, Tume inaendelea kufikiria kufanya maboresho makubwa ya kuifanya Tume ya Kurekebisha Sheria kuwa Kitovu Mahili(Center of Excellence) cha kusimamia na kuratibu tafiti zote za kisheria kama ilivyo kwenye nyanja nyingine za Kiuchumi, Kisiasa na Kijamii hapa Nchini.

**MWISHO**

**Mheshimiwa Mgeni Rasmi**, napenda kumalizia kwa kukushukuru kipekee wewe kwa kukubali kuwa mgeni rasmi katika warsha hii muhimu sana kwa maendeleo yetu. Aidha, nirejee tena kuwakaribisha washiriki wote. Aidha, nimwombe sasa Mhe. Mwenyekiti wa Tume ya Kurekebisha Sheria Tanzania, Jaji wa Mahakama ya Rufani, Winfrida Korosso aweze kukukaribisha ili uongee na hadhara hii.